Houtbeen-innovasie haal die pyn uit plafonwerk | News24
Houtbeen-innovasie haal die pyn uit plafonwerk
Sorg dat jy in Steytlerville uitkom om ondernemingsgees op sy beste te sien.
Daar in die Golden Valley-township sal jy 'n paar baie lang manne knap aan die werk kry. Nie só gebore nie, maar self só gemaak – op amper meter lange stelte.
"Só kan 'n mens mos baie makliker plafonne bykom sonder die alewige rondskuiwery van steierwerk," het mnr. Chief Mngomezulu "vader" van hierdie oorspronklike oplossing al doer in 2003 gedink, en, só gemaak.
Aan sy sy is mnre. Sabelo Mngomezulu en Khanyile Notshe – die manne wat ook die "houtbeen-werkerskuns" aangeleer het.
En dié vernuftigheid sou maar so ongemerk verbygegaan het as mnr. Lucky Terblanche, amptenaar van die Baviaans-munisipaliteit, hulle nie op sy inspeksie-rondes raakgesien en sy kamera gegryp het nie.
"Dis amazing! In hierdie tawwe tye kom hierdie manne met 'n briljante plan vorendag om goeie geld te maak.
"Die houtbene spaar ongelooflik baie tyd. Hulle sit vier plafonne in waar die ander ouens net een plafon insit," het Terblanche vertel.
Dié drietal werk as subkontrakteurs vir Cinzaco-kontrakteurs van Jeffreysbaai. Mnr. Christo Ferreira van dié maatskappy vertel ook hoe verbaas hy was toe hy hulle die eerste keer só sien werk het.
"As hulle voor jou op dié bene staan, is hulle amper drie meter lank.
"En hulle is só gewoond aan dié bene, hulle buk net as hulle by die deur kom, gaan onderdeur en loop rustig verder straat-af."
Die baasbrein en "uitvinder", Mngomezulu, het nie by die stelte gestop nie, maar nog 'n plan gemaak vir gereedskap en so aan.
"Ek het hulle 'n ruk dopgehou, want ek wou sien hoe hulle by hamer, spyker en saag gaan uitkom, toe sien ek dit hang ook alles aan die houtbene!
"Om dit te heg, ryg hulle toue om hul skoene en om die houtbene, net soos jy 'n skoen sal vasmaak. Tjop-tjop is die bene aan, tjop-tjop is dit af. Nee regtig, dit is 'n briljante idee," het Terblanche weer sy lofliedere gesing.
Mngomezulu bly heel rustig te midde van die groot ophef.
"Die steiers was te lastig. Toe dink ek in 2003 aan die idee." Tog sit dit sekerlik nie in enige man se broek om só te kan rondloop én werk nie.
"Nee wat," antwoord Mngomezulu, "ek kan enige man tussen 18 en 35 leer om met die houtbene te werk."